ඌවේ මහ ඇමති ධූරය කිසිවිටකත් හරීන්ට නොලැබෙන බවත් ඒ සඳහා ඔහු ඉදිරිපත් කරන ඕනෑම අභියෝගක් බාර ගැනීමට සූදානම් බවත් වැවිලි කර්මාන්ත නියෝජ්‍ය අමාත්‍ය අර්ල් ගුණසේකර මහතා පැවසීය.එජාපයේ සිටි දක්ෂයන් සියල්ල රජයට එක්ව සිටින බැවින් අද එම පක්ෂයේ අදක්ෂ හරීන් පොරක් වී සිටින බවත් ඌව මැතිවරණ ප්‍රතිඵලවලින් ඔහුට නිසි තක්සේරුවක් ජනතාව ලබාදෙනු ඇති බවත් ඒ මහතා පැවසීය.යටිනුවර මැණික්දිවෙල ප්‍රදේශයේ පැවති ජනහමුවක දී නියෝජ්‍ය ඇමැතිවරයා මේ බව කීවේය.පිට පිට මැතිවරණ පරාජයට පත්ව සිටින රනිල් දැන් උත්සහ කරන්නේ මැතිවරණ පරාජයන් වෙනත් අය පිටින් යවා ඇඟ බේරා ගැනීමට බවත් එහි ආසන්නතම ගොදුර හරීන් බවත් හෙතෙම ප්‍රකාශ කළේය.කට්ටඬ් රනිල්ගේ තොවිලයේ බිල්ල හරීන් බවත් මෙම පරාජයෙන් පසු නිධානයක් නොලබා බිල්ල දීමට රනිල්‍ට සිදුවන බවත් ඒ මහතා කීය.එජාපය දිනෙන් දින ලබන පරාජයන් හමුවේ රනිල් පක්ෂය කනත්ත වෙත දක්කාගෙන යන බවත් අනාගතයක් නොමැති එජාපයේ තවත් රැඳී නොසිට ජනතා සේවයක් සිදු කිරීමට රජය හා එක්වන ලෙස තමන් එජාපයේ රටට ආදරය කරන මන්ත්‍රීවරුන්ට ආරාධනා කරන බවත් නියෝජ්‍ය ඇමතිවරයා පැවසීය.